भीड़ थोह्‌ड़ी होर बधी गेई ही। किश जवान ते अधकड़ बी किट्‌ठे होइयै नुहाड़े कन्नो-कन्नी गान लगी पेदे हे। टुण्डप गी साह् चढ़ी गेदा हा। हून ओह्‌दे कोला ठीक नेहा गान होआ दा। ओह् थोह्‌ड़ा रुकेआ ते लत्तां चैड़ियां करियै खड़ोता ते मुण्डी ल्हाई-ल्हाई लम्मे-लम्मे साह् लैन लगी पेआ। फ्ही उसदी नजर उप्परी मैह्‌ला दा ढलदे लुपजांग पर पेई। ओह् खुशी ने करलाई उट्‌ठेआ। “ओ... ! लुपजांग ! लोसर, दियां मवारकां ! !” ते फ्ही अपनी टोपी हवा च उछालियै, उसी पुड़छन लगा। बो, ओह्‌दी सुर्त इन्नी नेही रे’ई दी जे उसी पुड़छी सकदा ते ओह् सने टोपी बर्फा उप्पर ढेई पेआ। सारें दा इक गड़ाका बज्जी गेआ। टुण्डप आपू बी बिंद साह्‌रा होइयै हस्सन लगी पेआ ते फ्ही बगैर उट्‌ठने दी कोशश कीते दे उत्थें गै बैठा-बैठा गान लगी पेआ।